*Նախագիծ*

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

**----------- 2023 թվականի N -Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԱՊՐԻԼԻ 1-Ի ԹԻՎ 429-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

Հիմք ընդունելով «Նորմատիվ իրավական ակտերի մասին» օրենքի 33-րդ և 34-րդ հոդվածները` Հայաստանի Հանրապետության կառավարությունը **որոշում է.**

1. Հայաստանի Հանրապետության կառավարության 2021 թվականի ապրիլի 1-ի «**Քաղաքացիական և ծառայողական զենքի և ռազմամթերքի քրեագիտական պահանջները հաստատելու մասին**» թիվ 429-Ն որոշմամբ հաստատված հավելվածի 14-րդ գլուխը շարադրել հետևյալ խմաբգրությամբ ՝

1․ «**XIV. ԱՂԵՂՆԵՐԻ ԵՎ ԴՐԱՆՑ ՀԱՄԱՐ ՆԱԽԱՏԵՍՎԱԾ ՆԵՏԵՐԻ ՏԵԽՆԻԿԱԿԱՆ ԲՆՈՒԹԱԳՐԵՐԻՆ ՆԵՐԿԱՅԱՑՎՈՂ ՔՐԵԱԳԻՏԱԿԱՆ ՊԱՀԱՆՋՆԵՐԸ**

60․ Սպորտային աղեղները ենթակա են պարտադիր համապատասխանության գնահատման «Զենքի շրջանառության կարգավորման մասին» օրենքի համաձայն, որի շրջանակներում էլ կատարվում են քրեագիտական պահանջներին դրանց համապատասխանության փորձարկումներ:

61. Աղեղները լինում են հինգ տեսակի՝

1 ունիվերսալ՝ սպորտային-որսորդական,

2 սպորտային,

3 հանգստի և ժամանցի,

4 ինքնաշեն,

5 դեկորատիվ և հուշանվերային՝ արտաքինից նետողական զենքերին նմանվող:

62. Աղեղները, ըստ իրենց նախատեսվածության, լինում են՝

1 ***ունիվերսալ սպորտային-որսորդական՝*** նետողական զենքեր են, որոնք նախատեսված են որսի և սպորտային (բաց տարածություններում և փակ շինություններում թիրախը խոցելու համար) վարժական պարապմունքների և սպորտային միջոցառումների ընթացքում օգտագործելու համար.

2 ***սպորտային՝*** նախատեսված են սպորտային (բաց տարածություններում և փակ շինություններում թիրախը խոցելու համար) վարժական պարապմունքների և սպորտային միջոցառումների ընթացքում օգտագործելու համար և նետողական զենքերի շարքին չեն դասվում.

3 ***հանգստի և ժամանցի՝*** նախատեսված են հանգստի ժամանակ ինքնուրույն կազմակերպվող մշակութային-հանրային կամ առևտրային միջոցառումների ընթացքում թիրախները խոցելու, ինչպես նաև մարզիկների կողմից նախնական սպորտային պատրաստվածություն անցնելու ընթացքում օգտագործելու համար, իրենցից ներկայացնում են կենցաղային-տնտեսական նշանակության արտադրատեսակներ և նետողական զենքերի շարքին չեն դասվում.

4 ***ինքնաշեն՝*** ոչ գործարանային եղանակով պատրաստված աղեղներ են: Դրանց պատկանելիությունը նետողական զենքերին որոշվում է քրեագիտական հետազոտությամբ.

5 ***դեկորատիվ և հուշանվերային՝*** ունեն գեղարվեստական, մշակութային և տեղեկատվական նշանակություն և նետողական զենքերի շարքին չեն դասվում:

63. Սպորտային աղեղների նետերը պատրաստվում են ցանկացած նյութից՝ ցանկացած երկարությամբ:

64. Նետի փետուրների չափը և որակը չի սահմանափակվում:

65. Աղեղների նետերի ծայրակալները չեն կարող իրենց մեջ պարունակել զրահահար-այրող, բռնկվող կամ հետագծող նշանակության հատկություններ:

66. Ունիվերսալ սպորտային-որսորդական աղեղների նետերի ծայրակալները կարող են ունենալ սուր եզրեր և թիրախը խոցելու ընթացքում տրամագիծը փոխելու հատկություն:

67. Սպորտային, դեկորատիվ և հուշանվերային, ինչպես նաև հանգստի և ժամանցի համար նախատեսված աղեղների ծայրակալները չպետք է ունենան կողեր և սուր (կտրող) եզրեր:

68. Աղեղների և դրանց նետերին ներկայացվող պահանջները պետք է համապատասխանեն «ԳՕՍՏ Ռ 51715-2001», «ԳՕՍՏ Ռ 52115-2003» և «ԳՕՍՏ Ռ51549-2000» պահանջներին»:

2․Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

**Հայաստանի Հանրապետության**

**վարչապետ Ն.Փաշինյան**

**« » 2023թ.**

**ք.Երևան**